JKN ลุยปรับผัง “เจเคเอ็นนิวส์” ผ่าน GMM25 พร้อมดึง “มาดามมด” ร่วมทีมสร้างสีสันข่าวเย็น
JKN ลุยปรับผังรายการข่าวช่อง “GMM25” พร้อมดึง “มาดามมด” ร่วมสร้างสีสันข่าวเย็น
JKN ลุยปรับผังรายการข่าวช่อง “GMM25” พร้อมดึง “มาดามมด” ร่วมสร้างสีสันข่าวเย็น
2 ก.ย. 2562

นางสาวสโรชา พรอุดมศักดิ์ กรรมการผู้จัดการ บริษัท เจเคเอ็นนิวส์ จำกัด บริษัทย่อยในเครือ บริษัท เจเคเอ็น โกลบอล มีเดีย จำกัด (มหาชน) หรือ JKN เปิดเผยว่า หลังจากที่ ‘เจเคเอ็นนิวส์’ ได้รับสิทธิ์เป็นผู้ผลิตรายการข่าวให้แก่ช่องดิจิทัลทีวี GMM25 ในนาม JKN-CNBC รวม 3 รายการ ตั้งแต่วันที่ 1 กรกฎาคมที่ผ่านมา
ทั้งนี้ นับเป็นการสร้างมิติใหม่ให้แก่วงการข่าวในประเทศไทยที่มีการผลิตรายการข่าวที่ได้มาตรฐานระดับโลกอย่าง CNBC ซึ่งที่ผ่านมาได้รับกระแสตอบรับที่ดีจากกลุ่มผู้ชม และจากความตั้งใจของบริษัทฯที่ต้องการนำเสนอข่าวสารที่ทันต่อเหตุการณ์ ให้กับผู้ชมได้ครอบคลุมยิ่งขึ้น ‘เจเคเอ็นนิวส์’ จึงมีแผนปรับรูปแบบรายการในการนำเสนอข่าว พร้อมสร้างสีสันของรายการผ่านผู้ดำเนินรายการและอินฟลูเอนเซอร์ชั้นนำของไทยในรูปแบบการเล่าข่าวให้กับผู้ชมตลอดทั้งวัน โดยยังคงมาตรฐานด้านความถูกต้องแม่นยำของรายการ ด้วยทีมงานการผลิตข่าวเดียวกันกับ JKN-CNBC
สำหรับรายการข่าว ยังคงออกอากาศทุกวันจันทร์-ศุกร์ แบ่งเป็น 3 ช่วงเวลา โดยช่วงเช้า เวลา 06.00-08.00 น. ร่วมเกาะติดสถานการณ์ข่าวเศรษฐกิจทั้งในประเทศและต่างประเทศ พร้อมร่วมวิเคราะห์สถานการณ์เพื่อการลงทุน กับ ‘กีตาร์-วรินท์มาศ ปัญญาดี’ ในรายการ Squawk Box ซึ่งเป็นรายการ Flagship ของ CNBC ที่ได้รับการยอมรับจากนักลงทุนทั่วโลก  และเวลา 12.30-13.30 น. พบกับรายการ ‘ทันข่าวเที่ยง’
โดยมี หนึ่ง-ยุคล วิเศษสังข์ และ พลอย-สุชาทิพ จิรายุนนท์ นั่งแท่นเป็นพิธีกรคู่ พร้อมนำเสนอข่าวทันเหตุการณ์รายวันที่ชวนติดตามแบบเจาะลึก และรายการ ‘เกาะติดข่าวเย็น’ ที่ทั้งสองพิธีกรจะยังคงอัพเดทสถานการณ์ข่าวแบบต่อเนื่อง ตั้งแต่เวลา 16.15-18.00 น. พร้อมเพิ่มดีกรีความแซ่บให้กับข่าวช่วงเย็น ด้วยการเปิดตัวอินฟลูเอนเซอร์ชื่อดัง อย่าง ‘มาดามมด’ ที่จะมาในบทบาทผู้ดำเนินรายการเป็นครั้งแรกในชีวิต โดยเริ่มออกอากาศตั้งแต่วันที่ 2 กันยายนนี้ เป็นต้นไป
“เราต้องการนำเสนอเนื้อหาข่าวที่สามารถเข้าถึงกลุ่มผู้ชมที่ครอบคลุมมากขึ้น สามารถรับชมข่าวได้ทุกเพศ ทุกวัย ทุกกลุ่มอาชีพ จึงปรับรูปแบบรายการและการนำเสนอคอนเทนต์ของข่าว เพื่อให้ตรงกับกลุ่มเป้าหมายตามที่เราตั้งใจ ซึ่งได้รับเกียรติจากอินฟลูเอนเซอร์ชั้นนำของประเทศไทย มาช่วยสร้างสีสันในรายการ แต่ยังคงมาตรฐานการผลิตรายการที่นำเสนอข้อมูลข่าวสารได้อย่างถูกต้องแม่นยำในระดับสากล โดยทีมงาน JKN-CNBC เช่นเดิม” นางสาวสโรชา กล่าว